### Beslutning

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 2. december 2021 har vedtaget Magistratens foranstående indstilling af 15. november 2021.

I de almene ældreboliger på [adresse] ønsker man mulighed for opsætning af altaner på frivillig basis. De beboere der ønsker en altan, skal selv betale via en højere husleje. Byrådet anmodes om at godkende det nødvendige lån.

### Resumé

På [adresse] er der 39 ældreboliger, hvor man med udgangspunkt i et afdelingsmøde har besluttet at give mulighed for at beboerne på 1. sal på frivillig basis kan få opsat altan. Opsætningen sker i henhold til råderetten for almene boliger, hvilket medfører at de beboere, der ønsker at få opsat en altan, selv skal dække omkostningerne via en forhøjet husleje. I forlængelse heraf har 10 beboere indgivet bindende anmodning om at få opsat en altan.

Opsætningen af 10 altaner koster ca. 1,3 mio. kr., eller 130.000 kr. pr.  stk.  Sundhed og Omsorg foreslår, at omkostningen på ca. 1,3 mio. kr. finansieres via et 30 årigt lån fra Kommunekredit. Ved en lineær afskrivning over 30 år giver det et månedligt afdrag på 466 kr., hvilket på [adresse] vil være en huslejestigning på ca. 7,4% for de beboere, der vælger at få en altan. Da udgiften bliver en del af huslejen, kan beboerne få boligstøtte til lejestigningen. Hvis man får boligydelse, får man dækket mellem 65-86 pct. af lejestigningen.

### Indstilling

Det indstilles:

At 1) Der optages et lån fra Kommunekredit på 1,3 mio. kr. med en løbetid på 30 år.

At 2) Der gives anlægsbevilling som beskrevet i vedlagte økonombilag.

### Sagens forløb

11-11-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 15-11-2021 Magistraten

Fremsendes til [adresse] med bemærkning, at Magistraten i mødet den 15. november 2021 anbefaler, at byrådet tiltræder Magistratsafdelingen for Sundhed og Omsorgs indstilling af 15. oktober 2021.

 [adresse] Aarhus Byråd
Tilbagesendes Magistratsafdelingen for Sundhed og Omsorg med bemærkning, at byrådet i sit møde den 2. december 2021 har vedtaget Magistratens foranstående indstilling af 15. november 2021.